ขึ้นเบี้ยรถอีโคคาร์ค่าซ่อมแพง
ฮอนด้าแจ๊ซสินไหมพุ่ง110%  กวาดเบี้ยครึ่งปีหมื่นล้านบาท
21 ส.ค. 2555

ฮอนด้าแจ๊ซสินไหมพุ่ง110%  กวาดเบี้ยครึ่งปีหมื่นล้านบาท
อีโคคาร์ค่าซ่อมนำโด่ง วิริยะประกันเอาไม่อยู่ ปรับขึ้นค่าเบี้ยตามสินไหม
นายพันธ์เทพ ชัยปริญญา ผู้ช่วยผู้จัดการฝ่ายสินไหมทดแทน บริษัท วิริยะประกันภัย เปิดเผยว่า บริษัทได้มีการปรับขึ้นค่าเบี้ยประกันภัยรถยนต์ภาคสมัครใจให้สอดคล้องกับแนวโน้มอัตราความเสียหายต่อเบี้ยประกันภัยที่เพิ่มขึ้น โดยเฉพาะกลุ่มรถยนต์อีโคคาร์ที่กำลังได้รับความนิยมอยู่ในตลาดขณะนี้
ทั้งนี้ แม้รถจะอยู่ในกลุ่มอีโคคาร์เหมือนกัน แต่บริษัทก็ไม่ได้ปรับขึ้นค่าเบี้ยทุกรุ่นหรือทุกยี่ห้อเหมือนกันหมด เพราะต้องขึ้นอยู่กับราคาค่าอะไหล่ ค่าซ่อมรถแต่ละยี่ห้อด้วย หากพบว่าอัตราความเสียหายต่อเบี้ยประกันเกิน 65% ถึงจำเป็นต้องปรับค่าเบี้ยขึ้น 
“อย่างเช่น โตโยต้า หากเทียบกับรถในรุ่นเดียวกันกับฮอนด้า ค่าเบี้ยโตโยต้าอาจถูกกว่า เพราะค่าซ่อมบางส่วนของฮอนด้าอาจต่างกับโตโยต้าถึง 35% จะให้คิดค่าเบี้ยเท่ากันก็ไม่ได้ เช่น โตโยต้ายาริสหรือวีออส อัตราความเสียหายต่อเบี้ยประกันอยู่ที่ 73% แต่ของฮอนด้าแจ๊ซอยู่ที่ 110% หรืออย่างนิสสัน มิตซูบิชิและฮอนด้า ค่าเบี้ยก็จะอยู่ในกลุ่มเดียวกัน ซึ่งส่วนใหญ่ลูกค้ากลุ่มนี้จะเป็นมือใหม่ที่เพิ่งขับรถได้” นายพันธ์เทพ กล่าว
นายพันธ์เทพ กล่าวว่า เรื่องดังกล่าวได้มีการเข้ามาหารือกับผู้ผลิตรถบางยี่ห้อแล้วว่า จะสามารถปรับลดค่าอะไหล่ลงมาได้หรือไม่ ซึ่งก็ต้องแล้วแต่ผู้ผลิตรถจะพิจารณา ขณะเดียวกันทางสมาคมประกันวินาศภัยก็ได้ว่าจ้าง บริษัท ทัทชาม (ประเทศไทย) เพื่อศึกษารายละเอียดเกี่ยวกับค่าแรงงาน ค่าซ่อมรถ ค่าอะไหล่ ของรถแต่ละรุ่นแต่ละยี่ห้ออีกทางหนึ่งด้วย เพื่อใช้เป็นฐานข้อมูลประกอบการพิจารณาค่าเบี้ยประกันภัยรถยนต์ในอนาคต
อย่างไรก็ตาม บริษัทไม่ได้ปรับขึ้นค่าเบี้ยรถเพียงอย่างเดียว แต่ยังมีในส่วนของที่ปรับลดลงด้วย โดยเฉพาะกลุ่มรถยุโรปและรถหรู เนื่องจากอัตราค่าความเสียหายต่อเบี้ยประกันลดลง ทำให้บริษัทไม่จำเป็นต้องปรับค่าเบี้ยขึ้นหรือบางรุ่นก็ปรับลดลง
สำหรับผลการดำเนินงานในครึ่งปีแรก เบี้ยประกันภัยรถยนต์ยังคงสร้างรายได้หลักให้บริษัท โดยมีสัดส่วนถึง 95% สามารถทำเบี้ยได้ 1 หมื่นล้านบาท เติบโต 5-6% เมื่อเทียบกับช่วงเดียวกันของปีก่อน ทั้งนี้สาเหตุสำคัญเนื่องจากการเติบโตจากโครงการรถคันแรกและยอดขายรถโดยรวมที่ทำได้ประมาณ 6 แสนคัน ซึ่งบริษัทมีส่วนแบ่งจากรถใหม่ประมาณ 30-35%